《题画梅》
明代·张弼

张侯写梅悬素壁，梅下横铺八尺席。瑶台雪罨黄琉璃，清气逼人禁不得。

而我偃卧于其间，深院日长轰鼻息。梦魂恍恍江南游，白云茫茫四无极。

蹇驴独跨蹄蹴冰，长笛横吹声裂石。素鸾舞月夜昏黄，老鹤叫霜天惨黑。

豪气直压孤山翁，不知身是红尘客。觉来瞪目看梅花，苦忆江南心恻恻。

自从书剑赋长游，玉窗梅花几狼籍。是时梅实金丸光，玉纤捧碗调冰浆。

纵吸此花霜雪意，洗我五色文字肠。微名缚我何时了，见梅空忆江南好。

不如两翼搏天风，九点峰前一飞鸿。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。